RBF เริ่มฟื้นโควิด
แนวโน้มผลการดำเนินงานในไตรมาส 2/65 ผู้บริหาร RBFมั่นใจจะเติบโตได้ต่อเนื่อง ทั้งจากยอดขายในประเทศและต่างประเทศ
แนวโน้มผลการดำเนินงานในไตรมาส 2/65 ผู้บริหาร RBFมั่นใจจะเติบโตได้ต่อเนื่อง ทั้งจากยอดขายในประเทศและต่างประเทศ
28 พ.ค. 2565

คุณค่าบริษัท
หลังจากบริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF ซึ่งเป็นผู้ผลิตสารแต่งกลิ่น รสและสีผสมอาหาร พลาดท่าทำกำไรสุทธิงวดปี 2564 ลดลงเหลือ 420.10 ล้านบาท จากปี 2563 ที่มีกำไรสุทธิ 519.02 ล้านบาท เนื่องจากได้รับผลกระทบจากโควิด ก็ถูกมองว่า ผลประกอบการในไตรมาส 1/2565 ก็จะออกมาไม่ดีเช่นกัน ทว่าพอเปิดงบไตรมาสแรกออกมา กลับโชว์กำไรสุทธิอยู่ที่ 162.87 ล้านบาท เพิ่มขึ้น 117% เมื่อเทียบกับช่วงเดียวกันของปีก่อนที่มีกำไรสุทธิ 75.02 ล้านบาท
กำไรที่เพิ่มขึ้น มาจากการเติบโตของทุกกลุ่มธุรกิจ ทั้งกลุ่มผลิตภัณฑ์แป้งและซอส ที่มีรายได้เพิ่มขึ้น 27.31% กลุ่มผลิตภัณฑ์วัตถุแต่งกลิ่นรสและสีผสมอาหาร มียอดขายเพิ่มขึ้น 8.33% กลุ่มผลิตภัณฑ์อบแห้ง รายได้เพิ่มขึ้น 19.67% กลุ่มอาหารแช่แข็ง รายได้เพิ่มขึ้น 64.66% และกลุ่มผลิตภัณฑ์ซื้อมาขายไป ยอดขายเพิ่มขึ้น 4.53%
ส่งผลให้รายได้จากการขายและให้บริการอยู่ที่ 984.23 ล้านบาท เพิ่มขึ้น 16.48% โดยแบ่งเป็นยอดขายในประเทศ เพิ่มขึ้น 67.74 ล้านบาท หรือเพิ่มขึ้น 9.39% และต่างประเทศ เพิ่มขึ้น 71.54 ล้านบาท หรือเพิ่มขึ้น 57.96% โดยเฉพาะในประเทศอินโดนีเซียและเวียดนามมีการปรับตัวเพิ่มขึ้นได้ดี
ส่วนแนวโน้มผลการดำเนินงานในไตรมาส 2/2565 ผู้บริหารมั่นใจจะเติบโตได้ต่อเนื่อง ทั้งจากยอดขายในประเทศและต่างประเทศ โดยเฉพาะการรับรู้รายได้จากธุรกิจกัญชงที่จะเพิ่มขึ้นอย่างมีนัยสำคัญ เนื่องจากผลผลิตโรงสกัดสารกัญชงของบริษัทเริ่มมีการส่งมอบให้กับลูกค้าไปบ้างแล้วบางส่วน ทั้งธุรกิจอาหาร เครื่องดื่ม และเครื่องสำอาง รวมทั้งมีออเดอร์จากลูกค้ารายใหญ่เข้ามาแล้วหลายราย
ด้าน บล.ฟินันเชีย ไซรัส ระบุว่า RBF จะเห็นแนวโน้มกำไรในครึ่งปีแรกฟื้นตัวได้ดี แต่ยังต้องติดตามสถานการณ์ในช่วงครึ่งปีหลัง ได้แก่ แนวโน้มราคาวัตถุดิบ และผลตอบรับของผลิตภัณฑ์กัญชงปลายน้ำ เพราะหากประสบความสำเร็จ จะทำให้เกิด Repeat Order ในส่วนของวัตถุดิบ CBD ของบริษัทได้มากขึ้น และอาจสร้างรายได้กัญชงให้บรรลุตามเป้าหมายได้
ทั้งนี้ ยังคงสมมติฐานรายได้กัญชงปี 2565 ตามเดิมที่ 600 ล้านบาท (13.4% ของรายได้ทั้งปี) และคาดกำไรปกติปี 2565 ไว้ที่ 870 ล้านบาท เพิ่มขึ้น 83.1% จากปีก่อน
สำหรับการประเมินมูลค่า (Valuation) ปัจจุบันราคาหุ้น RBF ซื้อขายกันที่ P/E ระดับ 57.88 เท่า เทียบกับ P/E ตลาดโดยรวมที่ระดับ 18.68 เท่า ถือว่าราคาซื้อขายสูงกว่าตลาดหลายเท่าตัว สอดคล้องกับ P/BV ที่ระดับ 6.73  เท่า ก็สูงกว่าค่าเฉลี่ยที่ส่วนใหญ่ P/BV จะอยู่ที่ระดับ 1–2 เท่า
…
รายชื่อผู้ถือหุ้นใหญ่
รายชื่อกรรมการ